འདིས་བླ་མ་སུ་དང་སུ་བསྟེན་པ་ནི།བཅོམ་ལྡན་རིག་རལ་གྱི་སློབ་མ་ཡིན་པ་གོང་དུ་དྲངས་པའི་ལུང་ཁུངས་རྣམས་སུ་གསལ་ཞིང་།མཆིམས་ནམ་མཁའ་གྲགས་ཀྱི་ཞབས་ལ་གཏུགས་འདུག་པ་ནི་མཛོད་འགྲེལ་མངོན་པའི་རྒྱན་གྱི་སྦྱར་བྱང་དུ།གངས་ཅན་གྱི་རྒྱུད་ཀྱི་གནས་བརྟན་ཆེན་པོ་མཆིམས་ཐམས་ཅད་མཁྱེན་པ་ལ་སོགས་པའི་ཞབས་ཀྱི་རྡུལ་རྙོག་པ་མེད་པ་སྤྱི་བོས་ལེན་པ་མང་དུ་ཐོས་པ་ཤཱཀྱའི་དགེ་སློང་འཇམ་པའི་དབྱངས།ཞེས་པས་ཤེས་ནུས་པ་དང་།སྐྱོ་སྟོན་སྨོན་ལམ་ཚུལ་ཁྲིམས་ནི་བཅོམ་ལྡན་པའི་བླ་མ་ཡིན་པ་དང་སྐབས་དེར་བཞུགས་ཡོད་པས་ཆོས་འབྲེལ་ཞུ་ཡོད་ངེས་ལ།མཛོད་འགྲེལ་གྱི་སྦྱར་བྱང་དུ།རྒྱལ་བའི་བསྟན་པ་ལྔ་བརྒྱ་ཕྲག་བདུན་པའི་མཐར་ཉེ་བ་ན།ཤེས་བྱ་རྣམ་པར་འབྱེད་པའི་བློ་གྲོས་མཚུངས་པ་མེད་པས་ཐུབ་པའི་བསྟན་པའི་རྒྱལ་མཚན་འཛིན་ཅིང་།ཐུགས་རྗེ་དང་འཕྲིན་ལས་ཀྱི་དཔལ་འབྱོར་བཟང་པོས་སྐྱེ་དགུ་རྣམས་སྨིན་ཅིང་གྲོལ་བར་མཛད་པ་བླ་མ་དམ་པ་ཆོས་ཀྱི་རྒྱལ་པོ་རིན་པོ་ཆེ་ཞེས་པའི་བླ་མ་ཆོས་ཀྱི་རྒྱལ་པོ་ནི།སྐྱོ་སྟོན་གྱི་གསན་ཡིག་ལས།བླ་མ་དམ་པ་ཆོས་ཀྱི་རྒྱལ་པོ་རིན་པོ་ཆེ་ལས་སེམས་བསྐྱེད་ལན་གསུམ་ཐོབ།སོགས་གསན་ཡིག་དང་ཆོས་འབྱུང་རྣམ་ཐར་རྣམས་སུ་སྐབས་དེར་ཆོས་ཀྱི་རྒྱལ་པོ་དང་འཕགས་པ་ཞེས་པ་འགྲོ་མགོན་འཕགས་པའི་ཡོངས་གྲགས་ཀྱི་མཚན་ལྟ་བུར་སྤྱོད་ཀྱིན་ཡོད་པ་དང་།སྣར་ཐང་བརྒྱད་པ་སྐྱོ་སྟོན་སོགས་ཆེ་རྒུ་ཕལ་ཆེ་བས་འགྲོ་མགོན་ཆོས་རྒྱལ་འཕགས་པའི་ཞབས་ལ་གཏུགས་འདུག་ན།མཁས་པ་འཇམ་པའི་དབྱངས་ས་སྐྱར་བཞུགས་པ་དང་འཕགས་པའི་ཞབས་ཕྱིར་སོག་ཡུལ་དུའང་ཕེབས་འདུག་པས་འཕགས་པ་ལ་ཆོས་འབྲེལ་གསན་ཡོད་ངེས་ན་འགྲོ་མགོན་ཆོས་རྒྱལ་འཕགས་པ་ཡིན་ནམ།ཡང་ན་བསྟན་བཅོས་ཁ་ཤས་སུ་བརྗོད་པ་ལྟར་བཅོམ་ལྡན་པ་ཁོང་གི་བླ་མའི་གཙོ་བོ་ཞིག་ཡིན་པས་བཅོམ་ལྡན་རིག་རལ་ཡིན་ཀྱང་སྲིད་ན་དཔྱད་དོ།།